CELEX: 32009D0536
Language: el
Date: 2009-07-07 00:00:00
Title: 2009/536/ΕΚ: Απόφαση του Συμβουλίου, της 7ης Ιουλίου 2009 , σχετικά με τις κατευθυντήριες γραμμές για τις πολιτικές απασχόλησης των κρατών μελών

11.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 180/16
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 7ης Ιουλίου 2009
   σχετικά με τις κατευθυντήριες γραμμές για τις πολιτικές απασχόλησης των κρατών μελών
   (2009/536/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 128 παράγραφος 2,
   την πρόταση της Επιτροπής (1),
   τη γνώμη του Ευρωπαϊκού Κοινοβουλίου (2),
   τη γνώμη της Ευρωπαϊκής Οικονομικής και Κοινωνικής Επιτροπής,
   Έχοντας ζητήσει τη γνώμη της Επιτροπής των Περιφερειών,
   Έχοντας υπόψη τη γνώμη της Επιτροπής Απασχόλησης,
   Εκτιμώντας τα ακόλουθα:
   
               (1)
            
            
               Με την ανανεωμένη το 2005 στρατηγική της Λισσαβόνας δόθηκε έμφαση στην οικονομική ανάπτυξη και στις θέσεις εργασίας. Οι κατευθυντήριες γραμμές για την απασχόληση της ευρωπαϊκής στρατηγικής για την απασχόληση και οι γενικοί προσανατολισμοί των οικονομικών πολιτικών εγκρίθηκαν ως ολοκληρωμένη δέσμη, με την οποία η ευρωπαϊκή στρατηγική για την απασχόληση αποκτά κορυφαίο ρόλο όσον αφορά εφαρμογή των στόχων για την απασχόληση και την αγορά εργασίας της στρατηγικής της Λισσαβόνας.
            
         
               (2)
            
            
               Η εξέταση των εθνικών μεταρρυθμιστικών προγραμμάτων των κρατών μελών που περιέχεται στην κοινή έκθεση για την απασχόληση δείχνει ότι τα κράτη μέλη πρέπει να εξακολουθήσουν να καταβάλλουν κάθε προσπάθεια στους εξής τομείς προτεραιότητας: προσέλκυση και διατήρηση περισσότερων ατόμων στην αγορά εργασίας·αύξηση της προσφοράς εργασίας και εκσυγχρονισμός των συστημάτων κοινωνικής προστασίας· βελτίωση της ικανότητας προσαρμογής εργαζομένων και επιχειρήσεων· και αύξηση των επενδύσεων στο ανθρώπινο κεφάλαιο με τη βελτίωση της εκπαίδευσης και των δεξιοτήτων.
            
         
               (3)
            
            
               Ενόψει της σημερινής οικονομικής κρίσης, οι κατευθυντήριες γραμμές θα πρέπει επίσης να αποτελέσουν το μέσο για την αντιμετώπιση των άμεσων προκλήσεων που είναι η αύξηση της ανεργίας και του κοινωνικού αποκλεισμού. Στο άμεσο μέλλον, σχεδιάζονται ολοκληρωμένες πολιτικές για ευελιξία με ασφάλεια με στόχο τη διευκόλυνση της μετάβασης στην εργασία, για καλύτερη αντιστοιχία των δεξιοτήτων και των διαθέσιμων θέσεων εργασίας και για αναβάθμιση των δεξιοτήτων.
            
         
               (4)
            
            
               Λαμβάνοντας υπόψη την εξέταση των εθνικών μεταρρυθμιστικών προγραμμάτων από την Επιτροπή, το επίκεντρο θα πρέπει να είναι στην αποτελεσματική και έγκαιρη υλοποίηση, δίνοντας ιδιαίτερη προσοχή στους συμφωνημένους στόχους και τα κριτήρια αξιολόγησης και στη συμμετοχή των κοινωνικών εταίρων.
            
         
               (5)
            
            
               Οι κατευθυντήριες γραμμές για την απασχόληση που εγκρίθηκαν το 2008 ίσχυαν για τρία έτη, κατά τα οποία η επικαιροποίησή τους θα πρέπει να είναι αυστηρά περιορισμένη.
            
         
               (6)
            
            
               Τα κράτη μέλη θα πρέπει να εξετάσουν το ενδεχόμενο να χρησιμοποιήσουν το Ευρωπαϊκό Κοινωνικό Ταμείο για την υλοποίηση των κατευθυντήριων γραμμών για την απασχόληση.
            
         
               (7)
            
            
               Λαμβάνοντας υπόψη ότι οι κατευθυντήριες γραμμές αποτελούν μια ολοκληρωμένη δέσμη, τα κράτη μέλη θα πρέπει να εφαρμόζουν πλήρως τους γενικούς προσανατολισμούς των οικονομικών πολιτικών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις πολιτικές απασχόλησης των κρατών μελών, όπως ορίζονται στο παράρτημα της απόφασης 2008/618/ΕΚ του Συμβουλίου, της 15ης Ιουλίου 2008, για τις κατευθυντήριες γραμμές των πολιτικών απασχόλησης των κρατών μελών (3) διατηρούνται για το 2009 και λαμβάνονται υπόψη από τα κράτη μέλη στις οικείες πολιτικές απασχόλησης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Ιουλίου 2009.
      
         
            Για το Συμβούλιο
         
         
            Ο Πρόεδρος
         
         A. BORG
         
      
   
   
      (1)  Γνώμη της 11ης Μαρτίου 2009 (δεν έχει ακόμη δημοσιευθεί στην ΕΕ).
   
      (2)  Γνώμη της 13 ης Μαΐου 2009 (δεν έχει ακόμη δημοσιευθεί στην ΕΕ).
   
      (3)  ΕΕ L 198 της 26.7.2008, σ. 47.